Raketa e Koresë së Veriut bie në ujërat japoneze
Raketa e rrezes së mesme goditi sot në ujërat detare të zonës ekonomike të Japonisë
Zyrtarët e Koresë së Jugut njoftuan se Korea e Veriut ka lëshuar sot një raketë balistike drejt oqeanit nga bregu lindor i saj. Ky është testi më i fundit i një sërë provash lëshimi raketash nga Korea e Veriut. Shtetet e Bashkuara paralajmëruan Korenë e Veriut se janë të gatshme të mbrojnë veten dhe aleatët. Ushtria amerikane pikasi dy lëshime të ndryshme raketash, ndër të cilat njëra ishte e suksesshme, ndërsa tjetra shpërtheu menjëherë pas lëshimit. Zyrtarët thonë se raketa, e cila mendohet se është e tipit “Rodon” me rreze të mesme, u lëshua pak para orës 8 të mëngjesit të sotshëm nga provinca Hwanghae dhe fluturoi për gati 1 mijë kilometra përpara se të binte pranë ujërave japoneze. Kryeministri japonez Shinzo Abe dënoi lëshimin e raketës nga Korea e Veriut gjatë një konference për shtyp në Tokio pak orë më vonë. Shtetet e Bashkuara reaguan menjëherë sot duke e paralajmëruar Korenë e Veriut, se SHBA është e gatshme të mbrojë veten dhe aleatët ndaj çdo lloj provokimi. Kjo është raketa e katërt e lëshuar brenda dy javëve. Të gjitha këto lëshime raketash shkelin rezolutën e OKB-së që i ndalon Pyongyang-ut të zhvillojë raketa balistike. Korea e Veriut po përpiqet të zhvillojë një raketë të rrezes së largët që do të mundet të arrijë territorin e Shteteve të Bashkuara. Por, zyrtarët e Koresë së Jugut thonë se Pyongyang-u nuk ka ende teknologjinë për një raketë të tillë.